Okresná prokuratúra Košice II 
Mojmírova 5, 040 46 Košice 1 	

Sp. zn. : 2 Pv 265/12/8803	Košice II, 26.7.2012
EEČ : 2-64-201-2012

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice II
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, XXXXX, Slovensko
V trestnej veci vedenej proti obv. XXXXX za prečin nebezpečného vyhrážania podľa § 360 ods. 1, ods. 2 písm. a/ Trestného zákona a iný trestný čin, ktorého sa dopustil na tom skutkovom základe, že 
 - dňa 9.3.2012 v čase okolo 10.45 hod. pred vchodom do obytného bloku na ul. XXXXX strelil plynovou pištoľou pošk. XXXXX do tváre, v dôsledku čoho poškodený spadol na zem, avšak neutrpel žiadne zranenie a následne fyzicky napadol pošk. XXXXX tak, že ho teleskopickým obuškom niekoľkokrát udrel po tele, pričom v druhej ruke držal plynovú pištoľ, z ktorej niekoľkokrát po pošk. XXXXX vystrelil a kričal, že ho zabije a zastrelí a vzápätí obuškom rozbil svetlomet na jeho motorovom vozidle zn. XXXXX, EČV KE XXXXX, čím tak pre pošk. XXXXX spôsobil škodu vo výške 170.-€ a vzbudil u neho dôvodnú obavu, že svoje vyhrážky uskutoční,   

lebo obvinený nebol v čase činu pre nepríčetnosť trestne zodpovedný
Odôvodnenie:
Uznesením povereného príslušníka OR PZ Obvodného oddelenia XXXXX - Jazero, sp. zn. ORP-1086/JA-KE-2012 zo dňa 04.06.2012 bolo podľa § 206 ods. 1  Trestného poriadku vznesené obvinenie XXXXX za prečin nebezpečného vyhrážania podľa § 360 ods. 1, ods. 2 písm. a/ Trestného zákona a prečin výtržníctva podľa § 364 ods. 1 písm. a/ Trestného zákona na tom skutkovom základe ako je to uvedené vo výrokovej časti tohto uznesenia. 

Obvinený sa k spáchaniu skutku sčasti priznal, keď uviedol, že je pravdou, že po tom čo bol poškodenými vyprovokovaný jedného z nich niekoľkokrát udrel teleskopickým obuškom po nohách a ruke a vzápätí vytiahol plynovú pištoľ a viackrát vystrelil do vzduchu. 

Zo spáchania skutku je obvinený usvedčovaný výpoveďami poškodených XXXXX, XXXXX a svedka XXXXX, ktorý podrobne a zhodne popísali priebeh incidentu s obvineným tak ako je to uvedené vo výrokovej časti tohto uznesenia.

Vzhľadom na skutočnosť, že obvinený doložil do vyšetrovacieho spisu lekársku správu, z ktorej je zrejmé, že menovaný sa dlhodobo lieči na psychiatrickej klinike, boli do konania pribratí dvaja znalci z odboru psychiatrie za účelom vyšetrenia duševného stavu obvineného. Zo záverov znaleckého posudku z odboru psychiatrie je zrejmé, že obv. XXXXX v čase spáchania skutku trpel ako aj aktuálne trpí na závažnú duševnú chorobu a to Nešpecifikovanú schizofréniu s obsedantne kompulzívnou symptomatikou. Podľa vyjadrenia znalcov obvinený v čase spáchania skutku konal pod vplyvom duševnej choroby a tak nebol schopný rozpoznať protiprávnosť svojho konania a nebol schopný svoje konanie ovládať. Vzhľadom na uvedené skutočnosti znalci doporučili uložiť obvinenému ochranné psychiatrické liečenie ústavnou formou, nakoľko jeho pobyt na slobode bez psychiatrickej liečby by mohol byť pre spoločnosť nebezpečný. 

Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

S poukazom na všetky uvedené skutočnosti, keďže obvinený XXXXX nebol v čase činu pre nepríčetnosť trestne zodpovedný, bolo potrebné rozhodnúť v zmysle výrokovej časti tohto uznesenia a trestné stíhanie podľa § 215 ods. 1 písm. e) Trestného poriadku zastaviť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Svat
prokurátor